M. A. Jacobsen varð føddur í Havn. Pápin var Jákup Jacobsen, bøkjari, og mamman var Elspa Djonesen av Velbastað. Mads A. Jacobsen tók preliminerprógv í Havn í 1907 og studentsprógv í Keypmannahavn 1910. Hann las alisfrøði, evnafrøði, støddfrøði og stjørnufrøði við universitetið í Keypmannahavn-tó uttan at fáa endaligt prógv. Síðani starvaðist hann sum lærari í real- og læraraskúlanum. Í 1919 fekk hann eina áheitan frá løgtinginum at skipa bókasavnið í Havn av nýggjum, og tí fór hann til Danmarkar at útbúgva seg sum bókavørður. Í 1921 varð hann settur í starv sum bókavørður á Føroya Amts Bókasavni. Hann var formaður í nevndini hjá Bókmentafelagnum "Varðin" frá 1918-1934, men eftir at hann í 1933 varð valdur í býráðið í Havn og gjørdist býráðsformaður, segði hann seg úr nevndini. Eisini var hann tingmaður eitt skifti. M. A. Jacobsen var ein eldsál á mentanarliga økinum og gjørdi eitt stórt arbeiði fyri at menna føroyska málið og var haraftrat ein av høvuðsmonnunum í arbeiðnum at endurreisa forngripagoymsluna. Bókasavnið eigur hesa bøkur eftir M. A. Jacobsen: